ભરચક હૉલમાં એ બંનેની આજુબાજુ બીજા માણસો પણ બેઠા હતા. ઉત્સાહના અતિરેકમાં રમણિકનો અવાજ લગીર મોટો થઈ ગયો હતો. અપ્સરા જેવી રૂપાળી મંજુલાના પ્રેમમાં ફસાયા પછી હરિવલ્લભદાસે એમની પહેલી પત્ની નિર્મળા ઉર્ફે નિમુનો કાંટો કઈ રીતે કાઢી નાખ્યો એ કથાનો રમણિકે પ્રારંભ કર્યો તો કર્યો, પણ એ જ વખતે આગળની હરોળમાં બેઠેલા બે-ત્રણ શેઠિયાઓએ ગરદન ઘુમાવીને તરત પાછળ જોયું. એટલે રમણિક ભડક્યો. પોતે જે બોલ્યો એ આ લોકો સાંભળી ગયા હશે એનો એને ખ્યાલ આવી ગયો. એ કાગડા જેવો ચતુર હતો એટલે કાચી સેકન્ડમાં એણે વાતનો ટ્રેક બદલી નાખ્યો.